Artur Mas demana a Andorra que no es deixi "intoxicar" per les pressions d'Espanya. L'expresident de la Generalitat confia que el Principat es pronunciï sobre el referèndum d'independència a Catalunya "quan arribi el moment". Mas ha visitat Andorra en el marc del Congrés Internacional Liberal, en un acte organitzat per la Fundació Democràcia i Llibertat i el Partit Demòcrata Europeu Català. Mas també denuncia la guerra bruta de l'Estat espanyol.

Artur Mas ha aprofitat l'audiència del Congrés Internacional Liberal per destacar el caràcter democràtic de l´independentisme català i fer contactes.

En un parlament que no ha arribat als deu minuts, Mas ha subratllat la determinació dels catalans de celebrar un referèndum. L'expresident no troba a faltar el suport d'Andorra perquè assegura que Catalunya mai no l´ha demanat, conscient de les pressions d'Espanya.

De fet, en cas que Catalunya arribi a ser un estat independent, d´Andorra només espera un bon veïnatge.

La visita de Mas té lloc en plena efervescència del cas Pujol, tant al país veí com a Andorra. Mas no s´ha pronunciat sobre l'afer i ha assegurat que no ha patit cap interferència espanyola per fer la seva xerrada al país. Però sí que ha denunciat haver estat víctima de la guerra bruta de l'Estat espanyol contra l'independentisme en haver patit, afirma, "un muntatge fastigós".

El sopar de Mas ha estat el primer acte del Congrés de la Internacional Liberal, que es fa durant el cap de setmana a Andorra.

Informa: Andrés González-Nandín

Imatge: Anna Ginestà